《重游狼山题壁》
清代·张廷寿

去年八月秋风高，大江欲捲银波涛。故人邀我登寒皋，芒屩踏遍灵山鳌。

兹山浮图接云汉，地维永镇天柱牢。诜乎云烟倚朱槛，凉飔吹人森毫毛。

归来一病卧夕景，耳中犹闻声滔滔。今春游山兴尚豪，举足欲上心先忉。

笑我不敢淩绝顶，题诗塔下还周遭。山鸟斜飞入松影，一声清磬收吟毫。

作者简介：原名紫文，字少槎，号曼生，又号曼仙，元灏子，同治丙寅岁贡。著有独学庵诗草。少槎姑丈为月槎先生令子。悔余老人宅相才高学博，弱冠知名，有诗书画三绝之称，惟恃才傲物不谐于俗。惜中年以前诗作，散佚殆尽，友人陈季鸣竭力搜罗，得若干首为一集，并从燕侨斋偶存稿中得序一篇，冠之于首以待梓云。